དེ་བཞིན་དུ་འབྲུག་ཡུལ་ཡང་རྩའི་ཐོག་བོད་རིགས་ཡིན་གཤིས།ཡི་གེ་ཡང་རྩའི་ཐོག་བོད་ཡིག་རེད།འབྲས་ལྗོངས་ཡང་སྔར་བོད་རིགས་ཡིན་གཤིས་སྐད་ཡིག་ཀྱང་བོད་ཀྱི་སྐད་ཡིག་ཡིན་མོད།ད་ལྟ་ཅི་ཡིན་མ་ཤེས།རི་པིན་སོགས་ཡ་གླིང་གི་རྒྱལ་ཁབ་སྟོབས་ལྡན་རྣམས་དང༌།ནུབ་ཕྱོགས་ཀྱི་རྒྱལ་ཁབ་རྣམས་སུའང་བོད་ཀྱི་རིག་གནས་ལ་ཞིབ་འཇུག་བྱེད་པའི་གྲྭ་མང་པོ་བཙུགས་ཏེ་དར་རྒྱས་འབྱུང་བཞིན་པར་འདུག།དེས་ན་བོད་རང་ལ།ལེགས་སྦྱར་དང་སུམ་རྟགས་རྩ་བར་བཟུང་བའི་སྒྲ་རིག་པ་ཕུལ་བྱུང་ཆ་ཚང་རང་ཚུགས་ཐུབ་པ་ཞིག་ཡོད།ཚད་མ་རིག་པའང་སློབ་དཔོན་ཆོས་གྲགས་ཡབ་སྲས་ཀྱི་ཚད་མ་རིག་པ་རྩ་བར་བཟུང་བའི་སྟེང་དུ།བོད་རང་གི་མཁས་པ་རྣམས་ཀྱིས་གསར་བསྐྲུན་གྱི་རིག་པ་བསྡུས་གྲྭ་ལྟ་བུས་ཕུན་སུམ་ཚོགས་པར་བྱས་ཏེ་དར་ཞིང་རྒྱས་ནས་རྒྱལ་ཁབ་གཞན་དང་མི་རིགས་གཞན་ལ་མེད་པའི་ཕུན་སུམ་ཚོགས་པ་ཞིག་ཡོད།གསོ་རིག་ཀྱང་ཕྱིའི་གསོ་རིག་དག་གི་ཁར་རང་གི་ཉམས་མྱོང་བསགས་པའི་སྨན་དཔྱད་ལག་རྩལ་བླ་ན་མེད་པ་ཞིག་ཡོད།བར་སྐབས་སུ་ཉམས་མོད།འོན་ཀྱང་ད་ལྟའང་རྨང་འཐུག་པོ་ཡོད།བཟོ་རིག་སྐོར་ལ་བསྟན་འགྱུར་ཁྲོད་ཀྱི་བཟོ་པ་ཊ་དང་མི་ཕམ་གྱིས་མཛད་པའི་བཟོ་པ་ཊ་སོགས་གཞུང་མང་པོ་ཡོད་སྟབས།རྡོ་བཟོ།ཤིང་བཟོ།ལྕགས་བཟོ།དངུལ་བཟོ།གསེར་བཟོ།ལྷ་བཟོ།གོས་ལྷམ་བཟོ་བ།སྣམ་ཕྲུགས་གདན།ཕྱིང་འཇོགཔར་རྐོ།རྡོ་རྐོ།ཤིང་རྐོ་མཁན་སོགས་ལག་ཤེས་བཟོ་ལས་སྣ་ཚོགས་ཡོད།དེ་དག་དེང་དུས་ཀྱི་འཕྲུལ་འཁོར་གྱི་བཟོ་ལས་ལ་བལྟས་ན་རྗེས་ལུས་ཡིན་མོད།མང་ཚོགས་ཀྱི་འཚོ་བའི་ཐད་ལ་འདང་བརྒྱབ་ན་མཐོང་ཆེན་བྱེད་རིན་ཡོད་པ་ཞིག་རེད།ནང་དོན་རིག་པ་རྒྱུད་སྡེ་བཞི་དང་སྡེ་སྣོད་གསུམ་གྱི་འཆད་ཉན་སོགས་དེང་དུས་འཛམ་གླིང་གི་མི་རིགས་གཞན་ལས་ལྷག་པ་ཞིག་ཡོད།དེ་དག་ནི་རིག་གནས་ཆེ་བ་ལྔ་ཡིན་ལ།ཆུང་བ་ལྔའི་སྙན་ངག་ནི།སློབ་དཔོན་དབྱུག་པ་ཅན་གྱི་མེ་ལོང་མའི་ཐོག་ཏུ་བོད་རང་གི་བློ་གྲོས་ཀྱི་ནོར་བསགས་པས་ཕུན་སུམ་ཚོགས་པ་ཞིག་ཡོད།མངོན་བརྗོད་ལ་ནི།འཆི་མེད་མཛོད་དང༌།བོད་རང་གིས་བརྩམས་པའི་མཁས་པའི་རྣ་རྒྱན་སོགས་དགེ་མཚན་ཅན་ཞིག་ཡོད།སྡེབ་སྦྱོར་ནི་རིན་ཆེན་འབྱུང་གནས་ལྟར་ལེགས་སྦྱར་གྱི་སྟེང་ནས་བསྒྲིགས་པ་དང༌།བོད་རང་གི་ཚིག་སྣ་ཚོགས་སྒྲིག་ཚུལ་འཇེབས་ཤིང་ཆ་ཚང་བ་ཞིག་ཡོད།སྐར་རྩིས་ནི།དུས་འཁོར་རྒྱུད་དང་རྒྱ་ནག་གི་རྩིས་རྙིང་དང་རྩིས་གསར་གྱི་སྟེང་དུ་རང་གིས་ཚན་རིག་པའི་དཔྱད་པ་སྣ་ཚོགས་ཀྱི་འབྲས་བུ་བསྣན་པའི་རྩིས་རིག་སྔོན་ཐོན་ཞིག་ཡོད།ཟློས་གར་ནི།དེང་དུས་འཆམ་བཞིན་པའི་ཟློས་གར་ཆེན་པོ་བརྒྱད་གཙོར་བྱས་པའི་སྣ་ཚོགས་ཤིག་དང་གླུ་གར་ཡང་ཀུན་གྱི་རྣ་ལམ་དང་སྤྱན་ལམ་དུ་གྱུར་པ་འདི་བཞིན་ནོ།།དེ་དག་ནི་རིག་གནས་ཆུང་བའོ།།